Jacob Jensen (V), 2008-10-21:
Lovforslaget, som vi her skal til at behandle, tager fat om et meget alvorligt problem og også et stigende problem, nemlig piratkopiering.
Essensen i piratkopiering er, at man misbruger andres viden og produkter til at opnå en økonomisk gevinst ved at producere og forhandle produkter, som andre har udviklet og forsket og investeret i.
Dermed scorer man så en gevinst, uden at man faktisk har bidraget til udviklingen, innovationen og markedsføringen af det originale produkt.
Efter Venstres opfattelse svarer piratkopiering til brud på ophavsrettighederne, hvorfor vi støtter forslaget om at stramme strafferammen og sanktionerne i øvrigt, herunder bødestørrelsen, sådan at de fremover vil flugte med de regler, som allerede gælder for brud på ophavsrettigheder.
Lovforslaget lægger endvidere op til, at politiet vil få tildelt øgede beføjelser til at efterforske piratkopiering, ligesom SKAT vil få adgang til at videregive informationer om piratkopiering, som SKAT måtte komme i besiddelse af, sådan at rettighedsindehaveren vil få bedre adgang til at undersøge sagen nærmere.
Der ligger også det element, at virksomhederne får lettere ved at søge patent, altså at man afbureaukratiserer og smidiggør reglerne om det at søge patent, bl.a. ved at gøre det muligt, at patentet kan meddeles enten på dansk eller på engelsk.
Derudover er piratkopiering efter vores opfattelse ikke blot alvorlig for den rettighedsindehaver, som måtte have lidt skade sådan rent direkte, men også alvorlig, fordi den er i modstrid med hele den tradition og det, som vi i Danmark fremadrettet skal leve af, nemlig at være innovative, at kunne udvikle og forske i nye produkter og nye teknologier.
Det er det, vi i vores samfund fremadrettet skal leve af, og når man ved piratkopiering udfører den gerning, er man dermed også med til at underminere ikke kun rettighedsindehavernes rettigheder, men også det danske samfunds muligheder og virksomhedernes muligheder i al almindelighed til at kunne udvikle sig.
Man fjerner nærmest det incitament, der måtte være i de forskellige forskningsafdelinger i virksomhederne, til at udvikle og fortsætte den indsats, der er gjort, ved at de ikke kan være sikre på, at de også får den fulde indtjening af den indsats.
Derfor er vi tilfredse med, at det lovforslag, der ligger, skærper sanktionerne på en række områder og som sagt også giver SKAT og politiet øgede muligheder for at efterforske sagerne.
Jeg har også noteret mig, at der er et stort flertal af høringssvarene, som er positive.
Det er tyveri, når man tager andres rettigheder og udnytter dem, andres patentrettigheder og andres indsats i form af udvikling af ny teknologi.
Der har også været en kritisk bemærkning, i forhold til at det her skulle være gået endnu videre.
Man skulle også have kigget på den enkelte forbruger, hvor vi jo i dag har en minimumsgrænse.
Vi vil gerne sende signalet om, at vi også synes, at forbrugerne har et ansvar i den her sag.
Vi skal alle sammen tage et ansvar på os, når vi er ude at købe de her piratkopier på de forskellige markeder udeomkring i verden, men vi skal også finde balancen, og vi har så lyttet til regeringens vurdering af, hvad det vil kræve at skulle gå endnu længere ned i detaljerne her.
Og vi støtter så også regeringens vurdering, nemlig at vi heller ikke skal gå så langt, at det faktisk kræver en kæmpe indsats for en beskeden effekt.
Så vi synes, at balancen også på det punkt er fundet, og vi støtter dermed som sagt det samlede forslag.